钦定古今图书集成/明伦汇编/氏族典/第579卷 > 《凌迪知万姓统谱》 > 耶律曷鲁
## 钦定古今图书集成/明伦汇编/氏族典/第579卷 > 《凌迪知万姓统谱》 > 耶律曷鲁

按《辽史耶律曷鲁传》，曷鲁，字控温，一字洪隐，迭剌部
人。祖匣马葛，简宪皇帝兄父偶思，遥辇时为本部夷
离堇。曷鲁性质厚，在髫鬌与太祖游，从父释鲁奇之
曰：“兴我家者必此儿也。”曷鲁父偶思病，太祖问疾，以
诸子属之。太祖素有大志，而知曷鲁贤，军国事非曷
鲁议不行。太祖会李克用于云州，时曷鲁侍，克用顾
而壮之曰：“伟男子为谁？”太祖曰：“吾族曷鲁也。”太祖即
位，命曷鲁总军国事，抚辑有方，畜牧益滋，民用富庶。
乃请制朝仪，建元太祖，拜为阿鲁敦于越。阿鲁敦者，
辽言盛名也。神册二年，与唐节度使周德威拒战，败
其军。三年七月，得疾薨，年四十七。子惕剌、撒剌，俱不
仕。

===耶律斜涅赤===按《辽史耶律斜涅赤传》：“斜涅赤字撒剌，六院部舍利
袅古直之族。始字铎碗，早隶太祖幕下。太祖即位，掌
腹心部。天赞初，分迭剌部为北、南院，斜涅赤为北院
夷离堇。帝西征至流沙，威声大振，诸夷溃散，迺命斜
涅赤抚集之。及讨渤海，破扶馀城，斜涅赤从太子大
元帅率众夜围忽汗城，大諲譔降，已而复叛。斜涅赤”
感励士伍，鼓噪登陴，敌震慑莫敢御，遂破之。天显中
卒，年七十，居《佐命功臣》之一。